SPRÁVA O ÚČASTI VEREJNOSTI NA TVORBE PRÁVNYCH PREDPISOV 




Verejnosť bola o príprave návrhu vyhlášky Ministerstva zdravotníctva Slovenskej republiky, ktorou sa ustanovujú podmienky na zaradenie pracoviska poskytovateľa zdravotnej starostlivosti do zoznamu skríningových pracovísk, podmienky pre skríningové pracoviská, požiadavky na zdravotníckych pracovníkov vykonávajúcich zdravotné výkony pri organizovanom skríningu onkologických chorôb a včasnej detekcii rakoviny prsníka a kritériá optimálneho rozloženia  skríningových pracovísk (ďalej len „návrh vyhlášky“) informovaná prostredníctvom predbežnej informácie č. PI/2026/219 zverejnenej v informačnom systéme verejnej správy Slov-Lex.

K predbežnej informácii (č. PI/2026/219)  boli zaslané vyjadrenia zo strany občianskeho združenia Asociácie na ochranu práv pacientov SR a zo strany Všeobecnej zdravotnej poisťovne. 

Zhrnutie a vyhodnotenie podnetov Asociácie na ochranu práv pacientov (AOPP):
• Kompetencie všeobecných lekárov: Požiadavka na indikovanie markerov sa čiastočne zohľadnila pri príprave  návrhu vyhlášky, najmä v súvislosti s indikáciou vyšetrenia PSA v rámci organizovaného skríningu rakoviny prostaty. Zároveň sa návrhom vyhlášky zakotvuje participácia všeobecných lekárov pre dospelých v rámci jednotlivých skríningových programoch (vykonávanie TOKS, indikovanie skríningovej mamografie, vyhodnotenie rizika vzniku rakoviny pľúc pomocou dotazníka a posúdenie splnenia podmienok účasti na skríningu rakoviny pľúc s následnou indikáciou LDCT, indikovanie vyšetrenia PSA). 
Ďalší rozsah diagnostických a preskripčných kompetencií všeobecných lekárov pre dospelých je hmotnoprávne upravený v zákone č. 577/2004 Z. z. a v platných indikačných obmedzeniach, ktoré nie je legislatívne možné meniť alebo rozširovať prostredníctvom vykonávacieho predpisu určujúceho kritériá pre skríningové pracoviská. Táto požiadavka vecne spadá pod revíziu samostatných štandardných preventívnych postupov a konania o rozsahu uhrádzanej starostlivosti, ktoré podliehajú odlišnému právnemu režimu.
• Časová a geografická dostupnosť: Požiadavka na limity dojazdu verejnou dopravou a čakacie lehoty sa primerane zohľadnila pri príprave návrhu vyhlášky do znenia vyhlášky (lehoty 30 dní / 8 týždňov, dostupnosť do 60 minút).
[bookmark: _GoBack]• Zákaz podmieňovania starostlivosti poplatkami: Požiadavka sa primerane zohľadnila pri príprave návrhu vyhlášky v rámci rozsahu splnomocnenia. Vyhláška nemôže nad rámec zákona duplicitne konštituovať zákaz vyberania poplatkov, nakoľko bezplatnosť skríningových výkonov priamo vyplýva z hmotnoprávnych ustanovení zákona č. 577/2004 Z. z. Návrh vyhlášky však v zavádza priamy mechanizmus sankcie [napr. v § 2 ods. 2 písm. c)], kedy je nedodržanie podmienok vykonávania vyšetrení v súlade s týmto osobitným predpisom právnym dôvodom na vyradenie ambulancie zo zoznamu skríningových pracovísk.
• Ochrana pacientov pri vyradení pracoviska: Podnet sa neakceptuje, nakoľko táto problematika presahuje splnomocňovacie ustanovenie vyhlášky. Postup pri zrušení poskytovateľa, plynulý prenos zdravotnej dokumentácie pacienta a zabezpečenie kontinuity poskytovania zdravotnej starostlivosti samosprávnym krajom sú generálne a záväzne upravené priamo v zákone č. 576/2004 Z. z. o zdravotnej starostlivosti. Vyhláška nemôže duplicitne upravovať postupy, ktoré sú v kompetencii lekára samosprávneho kraja.
• Integrácia eHealth, bezbariérovosť a participácia: Podnety sa čiastočne zohľadnili pri príprave návrhu vyhlášky. Elektronická dokumentácia sa primerane zohľadní pri príprave návrhu vyhlášky. Pokiaľ ide o bezbariérovosť pracovísk, vyhláška o skríningu nemôže diktovať stavebné pravidlá pre rampy a výťahy. To už robia stavebné predpisy a všeobecné slovenské technické normy (STN) pre bezbariérové zdravotnícke zariadenia. Ak by to ambulancia nespĺňala, nedostala by povolenie na prevádzku už na začiatku od samosprávneho kraja. Pokiaľ ide o účasť pacientskych organizácií v komisii ministerstva a hodnotí sieť, sa neurčuje vyhláškou ale v štatúte príslušnej komisie, ktorý podpisuje minister ako vnútorný riadiaci akt.

Zhrnutie a vyhodnotenie podnetov Všeobecnej zdravotnej poisťovne (VŠZP):
• Zohľadnenie reálnej účasti populácie a výkyvov v objeme výkonov: Podnet sa primerane zohľadnil pri príprave návrhu vyhlášky. Predpokladané vyťaženie kapacít a dopyt sa navrhuje vypočítavať s prihliadnutím na historické dáta o reálnej účasti cieľovej populácie na skríningu z predchádzajúceho roka. Zároveň v prílohách návrh vyhlášky sleduje plnenie objemových ukazovateľov kvality v určenom časovom horizonte, čo poskytuje dostatočný časový rámec na kompenzáciu objektívnych a odôvodnených výkyvov v dopyte poistencov.
